
Kétdimenziós Térbeli Verseny – A Hotelling-modell kiterjesztése

A piaci versenyek során kialakuló üzleti stratégiák és piaci dinamikák megértéséhez elhanyagolhatatlan a vállalatok térbeli elhelyezkedésének figyelembevétele. A mindennapokban is látható, hogy hasonló jószágot értékesítő üzletek, közel helyezkednek el egymáshoz, tekintsünk csak a gyorséttermekre, vagy a benzinkutakra. Ezen jelenségnek felderítésére Harold Hotelling 1929-ben mutatta be úttörő modelljét, amely további kutatások alapját alkotja.
Hotelling a problémát analitikus módszerekkel közelítette meg, míg a kutatásom során én ezt ágens alapú modellezéssel tettem. A piac pontosabb reprezentációja érdekében egyéb tényezőkkel lehet bővíteni az alapmodellt. A dolgozatomban az alapmodellt lépésről lépésre bővítettem újabb és újabb kiterjesztésekkel, így megfigyelhető volt minden kiegészítésnek a hatása. A kutatás célja a bevezetett tényezők hatásának vizsgálata a térbeli piaci egyensúlyra.
A modell két dimenzióra történő kiterjesztése nagyobb mozgásteret biztosított a térbeli elrendezősédekre, amely különböző formájú térbeli egyensúlyokat eredményezett. A vállalatok kognitív képességeinek csökkentése egyensúlyi állapotba terelte a modellt. Az eredmények alapján ellentétes kapcsolatot láthatunk a kognitív képesség és az egyensúlyi állapot beállásának hajlandósága között. Az árszínvonaltól függő költözési költség bevezetése a magas áron értékesítő vállalatoknak kedvezett, amely megemelte a piaci átlagárat és átlagbevételt. Az átlagbevétel alapján történő osztalékfizetés mellett, az alacsony áron értékesítő vállalatok nagyobb hajlandóságot mutattak a csődbe menésre, amely tovább emelte az átlagárat a modellben. Egy csődbe jutott vállalat más vállalatokat is lehúzott a modellben. Erre ellenállóbbnak bizonyultak az idősebb vállalatok, akik kellő tartalékot tudtak megtakarítani a nehézebb időkre.



